Piše: PolitikaPlus/Hina

Njemačka kancelarka Angela Merkel i hrvatski premijer Andrej Plenković zaključili su, nakon razgovora u ponedjeljak u Berlinu, da su njemačko-hrvatski odnosi izvrsni te su istodobno naglasili potrebu jačanja potpore zemljama jugoistočne Europe na putu ka punopravnom članstvu u Europskoj uniji, posebice pritom istaknuvši Bosnu i Hercegovinu.



„Raduje me što je Hrvatska težište svoje politike sada stavila na financijsku i ekonomsku politiku. To je važno i dobro za ljude u Hrvatskoj i mi taj proces, naravno, s njemačke strane želimo poduprijeti“, rekla je Angela Merkel nakon susreta s Andrejom Plenkovićem i naglasila kako su njemačko-hrvatski odnosi izvrsni.



„Naši razgovori su bili još jedna potvrda izvrsnih i prijateljskih odnosa“, ustvrdio je i hrvatski premijer Andrej Plenković. On je dodao kako je s kancelarkom razgovarao i o tome kako poduprijeti zemlje jugoistočne Europe na njihovom putu ka Europskoj uniji.



„Zajednički smo zaključili da je potrebno pomoći zemljama jugoistočne Europe u procesu europskih reformi, a to se posebice odnosi na Bosnu i Hercegovinu na njezinom putu“, rekao je nakon razgovora s kancelarkom Merkel hrvatski premijer i dodao kako je Hrvatska spremna pomoći svojim svježim iskustvima iz pregovaračkog procesa.



„Mi Bosni i Hercegovini možemo pomoći i kao punopravna članica Europske unije, naravno, uz ustrajanje na ravnopravnosti sva tri konstitutivna naroda u Bosni i Hercegovini“ rekao je Plenković.



Kancelarka Angela Merkel je također izrazila zadovoljstvo što je Bosna i Hercegovina ispunila uvjete za nastavak procesa približavanja Europskoj uniji.